По работата над филма, режисьорът Едуар Молинаро използва много визуални прийоми, характерни за експресионистичното кино и филмите ноар, в частност нестандартни ракурси, контрастни кадри, игра на светлини и сенки, множество нощни епизоди и светлината от неонови реклами. Един от ключовите елементи на филма е радиофицираното такси, с помощта на което героите общуват, обясняват се в любов и в кулминационния момент следят от диспечерския пункт действията на престъпника. Друга отличителна черта на филма е представянето на таксиметровите шофьори като единна и сплотена организация, способна да мобилизира сили и ресурси, достатъчни за залавянето и наказването на престъпника в огромния, нощен Париж. Всичко това се случва на фона на хладен джазов саундтрак.